دوحه کې د ۲۰۲۲ کال د فوټبال د نړیوال جام سیالیو پچه واچول شوه 
د ۲۰۲۲ کال د فوبال د نړیوال لوبې په قطر کې ترسره کیږي. ددې لوبو د سیالیو قرعه کشي د جمعې په ورځ اپریل اول (وري ۱۲) په دوحه وشوه. د نړیوال جام د وروستي پړاو په لوبو کې ۳۲ ټیمونه په اتو ګروپونو کې سیالي کوي.
د پچې اچولو پدغو مراسمو کې د فوټبال د نړیوال فدارسیون (فیفا) رئیس جیاني اینفانتینو، ددې فدارسیون غړو او د سیمه ییزو کنفدراسیونونو استازو، قطري مقاماتو، د ټیمونو روزونکو او ځانګړو میلمنو ګډون کړی و. بریتانوی لوبغاړی ادریس البا او د بریتانیا ورزشي خبریال رشمین چودهوريد مراسمو ویاندویي کوله او د مراسمو په پای کې د فوټبال د نړیوال جام ترانه د "سره یوځای لا ښه" په نامه د ترینیداد کارادونا، داویدو تو عایشه اجرا کړله. د جرمني د فوټبال د پخواني ستوري لوټار ماتیوس، برازیلي کافو، قطري عادل احمد، صربستاني بورا میلوتینویچ، نایجریایي جي‌جي اوکوچا، الجزایري رباح ماجر، استرالیایي ټیموټی کیهیل او ایراني علي دايي په ګډون د نړۍ د فوټبال اتو پخوانیو ځلاندو ستوریو د جام د لوبود پچې اچونې مراسم ترسره کړل. دا پداسې حال کې دي چې د دریو هیوادونو د ټیمونو ګډون لا څرګند ندی ځکه د عربي متحده امار اتو، آسترالیا، کوستاریکا، پیرو، نیوزیلنډ، اسکاتلنډ، اوکراین، او ولز ټیمونه سره لوبه کوي چې درې به یې جام ته لار ومومي. په قطر کې د نړیوال جام لوبې د نومبر (عقرب) په میاشت کې د ۳۲ ټیمونو ترمنځ کیږي. ددې لوبو سیال ټیمونه په دې لاندې اتو ګروپونو کې سره سیالي کوي: د الف ګروپ: قطر، هالند، سینګال، ایکواډور د ب ګروپ: بریتانیا، امریکا، ایران، ولز/ اوکراین-اسکاتلند سي ګروپ: ارجنټاین، مکسکو، پولنډ سعودي عربستان ډي ګروپ: فرانسه، ډنمارک، تونس، پیرو/ عربي متحده امارات-آسترالیا د یي ګروپ: اسپانیا، جرمني، جاپان، کوستاریکا/نیوزیلنډ د اف ګروپ: بلجیم، کروشیا، مراکش، کاناډا د جي ګروپ: برزیل، سویس، صربستان، کمرون د ایچ ګروپ: پرتګال، یوروګوای، جنوبي کوریا، ګانا د قطر په کوربتوب د فوټبال د نړیوال جام لوبې د نومبر په ۲۱ (لړم ۳۰) د قطر په مختلفو ستدیومونو کې ترسره کیږي. د روسیې ټیم پر اوکراین باندې ددې هیواد د پوځي برید په وجه د اروپا د انتخابي لوبو څخه محروم کړای شوی دی. دا لومړی ځل دی چې د فوټبال د نړیوال جام لوبې د مني په اخیر یا ژمي کې کیږي او ښایي وروستی ځل وي چې ۳۲ ټیمونه په کې برخه اخلي. فیفا غواړي د اساسي بدلونونو په رامنځته کولو سره د وروستي پړاو د ګډون کوونکو ټیمونو شمیر لوړ کړي.